મને ફરીથી આઠમાં ધોરણનો તારો બર્થડે યાદ છે, ૧૫મી ડિસેમ્બર ૨૦૦૫, અમારા નવા ઘરનું વાસ્તુ પૂજન હતું અને વાસ્તુ પૂજનની રાતે નવા ઘરે રાત રોકાવું પડે એવો વિચિત્ર નિયમ કોણે બનાવ્યો કોને ખબર! અને મને બધાં કહેતા'તા કે એક દિવસ ચાલે સ્કૂલમાં વધારે રજા, પણ મેં જીદ કરીને ડેડીને છેક જૂના ઘર સુધી બાઈક પર ઠરતા ઠરતા લાવેલા, કારણ અમારો સામાન પણ શિફ્ટ નહોતો અને સ્કૂલ બેગ અને સ્કૂલ ડ્રેસ બધું જૂના ઘરે, એ ઠંડી યાદ છે મને, અને સ્કૂલ પહોંચીને ક્લાસમાં તુ એકલો બેઠેલો એ યાદ છે, તને કરેલી એ વિશ યાદ છે, ક્લાસની બારીઓમાંથી ધીમે ધીમે દાખલ થયેલો સૂર્યોદય યાદ છે મને, અને આખો દિવસ ચહેરા પર રહેલું સ્માઈલ અને તને વિશ કર્યાની સંતુષ્ટિ યાદ છે મને, એટલે તારો બર્થડે સ્પેશ્યલ રહે છે હમેંશા મારી માટે!